รัฐบาลไทย-ข่าวทำเนียบรัฐบาล-ปมท. ติวเข้มหัวหน้าสำนักงานจังหวัดทั่วประเทศ ย้ำต้องเป็นคนดี มีความรู้คู่คุณธรรม รู้เท่าทันความเปลี่ยนแปลง พร้อมเป็นกำลังหลักให้ผู้ว่าฯ ในการดูแลประชาชนในพื้นที่
วันจันทร์ที่ 1 พฤษภาคม 2560
ปมท. ติวเข้มหัวหน้าสํานักงานจังหวัดทั่วประเทศ ย้ําต้องเป็นคนดี มีความรู้คู่คุณธรรม รู้เท่าทันความเปลี่ยนแปลง พร้อมเป็นกําลังหลักให้ผู้ว่าฯ ในการดูแลประชาชนในพื้นที่
ปมท. ติวเข้มหัวหน้าสํานักงานจังหวัดทั่วประเทศ ย้ําต้องเป็นคนดี มีความรู้คู่คุณธรรม รู้เท่าทันความเปลี่ยนแปลง พร้อมเป็นกําลังหลักให้ผู้ว่าฯ ในการดูแลประชาชนในพื้นที่
วันนี้ (1 พ.ค. 60) เวลา 10.30 น. ณ ห้องประชุม 3 ชั้น 5 อาคารสถาบันดํารงราชานุภาพ กระทรวงมหาดไทยนายกฤษฎา บุญราช ปลัดกระทรวงมหาดไทยเป็นประธานพิธีเปิดการอบรมเพื่อเสริมสมรรถนะในการขับเคลื่อนงานของหัวหน้าสํานักงานจังหวัด ซึ่งจัดขึ้นโดยสถาบันดํารงราชานุภาพ เพื่อส่งเสริมให้หัวหน้าสํานักงานจังหวัดมีวิสัยทัศน์ สมรรถนะ และขีดความสามารถ พร้อมเป็นกําลังสําคัญที่จะปฏิบัติหน้าที่สนับสนุนผู้ว่าราชการจังหวัด ในการดูแลทุกข์สุขของพี่น้องประชาชนในระดับพื้นที่ และร่วมสนับสนุนการขับเคลื่อนการดําเนินงานตามนโยบายของรัฐบาลและกระทรวงมหาดไทยไปสู่การปฏิบัติให้บังเกิดผลสัมฤทธิ์อย่างเป็นรูปธรรม
โอกาสนี้ นายกฤษฎา บุญราช ปลัดกระทรวงมหาดไทย ได้มอบนโยบายและแนวทางการดําเนินงานให้แก่หัวหน้าสํานักงานจังหวัดทั้ง 76 จังหวัดโดยกล่าวว่า หัวหน้าสํานักงานจังหวัดถือว่าเป็นหัวหน้าส่วนราชการที่มีบทบาทหน้าที่สําคัญอย่างมาก ต้องรับผิดชอบทั้งด้านอํานวยการและประสานการปฏิบัติราชการ อันเป็นอํานาจหน้าที่ของผู้ว่าราชการจังหวัด หรือที่ผู้ว่าราชการจังหวัดมอบหมาย เช่น การจัดทํายุทธศาสตร์การพัฒนาจังหวัดและกลุ่มจังหวัด การพัฒนาระบบข้อมูลสารสนเทศเพื่อการบริหารและการตัดสินใจของผู้ว่าราชการจังหวัด การสนับสนุนผู้ว่าราชการจังหวัดในเรื่องกฎหมาย ระเบียบ หลักเกณฑ์การปฏิบัติราชการ การบริหารทรัพยากรบุคคลในอํานาจหน้าที่ของผู้ว่าราชการจังหวัด รวมทั้งเป็นศูนย์กลางในการประสานงานกับทุกภาคส่วนในจังหวัด ทั้งส่วนกลาง ส่วนภูมิภาค ส่วนท้องถิ่น และภาคเอกชน ตลอดจนภาคประชาชน เพื่อก่อให้เกิดความร่วมมือในภาพรวมของจังหวัด ดังนั้น หัวหน้าสํานักงานจังหวัดจึงต้องเป็นผู้มีความรู้ ความเข้าใจ ความละเอียดรอบคอบ รู้เท่าทันในเรื่องต่างๆ อย่างกว้างขวางและลึกซึ้ง รวมทั้งจะต้องมีความสามารถในการสื่อสาร โดยมีศาสตร์และศิลป์ในการประสานงานกับทุกภาคส่วน เพื่อให้การดําเนินงานในพื้นที่บรรลุตามเป้าประสงค์ นอกจากนี้ ได้เน้นย้ําให้ตระหนักในเรื่อง“คุณธรรมจริยธรรม”ซึ่งเป็นรากฐานสําคัญในการพัฒนาคน เพื่อให้ได้คนดีมีความรู้ สามารถใช้ความรู้เพื่อร่วมกันแก้ไขปัญหาและสร้างสรรค์พัฒนาประเทศชาติ เพื่อให้ทันต่อความเปลี่ยนแปลงของกระแสโลกในยุคปัจจุบัน โดยหัวหน้าสํานักงานจังหวัดที่ดีและพึงประสงค์ จะต้องมีความรอบรู้ รู้จักเรียนรู้และมีความเข้าใจในงานด้านต่างๆ รวมทั้งต้องมีคุณธรรม มีความซื่อสัตย์ สุจริต และเป็นคนดี มีการดูแลเอาใจใส่ช่วยเหลือเกื้อกูลกันในภารกิจของหน่วยงาน และร่วมกันสร้างสรรค์งานโดยขอให้ยึดงานราชการเป็นสําคัญ
ปลัดกระทรวงมหาดไทย กล่าวเพิ่มเติมว่าการอบรมครั้งนี้ แม้จะมีระยะเวลาสั้น ขอให้หัวหน้าสํานักงานจังหวัดทุกคนเอาใจใส่และตั้งใจรับเอาความรู้ที่ได้ไปประยุกต์ใช้ให้บังเกิดประโยชน์ทั้งต่อประเทศชาติ ประชาชน และต่อตนเอง โดยร่วมกันทํางานอย่างเต็มกําลังความสามารถ เพื่อพัฒนาประเทศชาติ และยกระดับคุณภาพชีวิตของประชาชนให้ดีขึ้นอย่างยั่งยืนและเท่าเทียมกัน โดยเฉพาะงานในระดับพื้นที่ หัวหน้าสํานักงานจังหวัด ถือว่าเป็นกําลังหลักสําคัญของผู้ว่าราชการจังหวัด ในการดูแลทุกข์สุขของพี่น้องประชาชน ซึ่งในการปฏิบัติงานจําเป็นต้องบูรณาการทํางานร่วมกับทุกภาคส่วน เพื่อให้การดําเนินงานเกิดผลสัมฤทธิ์อย่างเป็นรูปธรรม เป็นกําลังสําคัญในการขับเคลื่อนงาน การพัฒนาพื้นที่และประเทศชาติต่อไป.
ครั้งที่ 66/2560